পার্বতীপুর (দিনাজপুর) থেকে সংবাদদাতা  পার্বতীপুরে মোটরসাইকেল ছিনতাইসহ রাস্তায় রাহাজানির ঘটনা ব্যাপকভাবে বৃদ্ধি পেয়েছে। গত দুদিনের ব্যবধানে পার্বতীপুর-রংপুর রোডে ৭ জনকে আটক করে  দুটি মোটরসাইকেল, ৯টি মোবাইল ফোনসেটসহ নগদ প্রায় ৫০ হাজার টাকা ছিনিয়ে নিয়েছে দুর্বৃত্তরা। একটি সংঘবদ্ধ ডাকাত দল পার্বতীপুর-ফুলবাড়ি, পার্বতীপুর-রংপুর, পার্বতীপুর-দিনাজপুর ও পার্বতীপুর-সৈয়দপুর রোডগুলোকে মোটরসাইকেল ছিনতাই ও রাহাজানির নিরাপদ স্থান হিসেবে ব্যবহার করলেও স্থানীয় পুলিশ প্রশাসন নির্বিকার। ভুক্তভোগীরা থানায় অভিযোগ করলেও পুলিশ তা গ্রহণ করে না বলে অভিযোগ রয়েছে ।